તફડંચીકાર તો ચીલ ઝડપે આવ્યો એ જ રીતે નાસી રહ્યો હતો. માધવીમાં ન જાણે ક્યાંથી સવાર થઇ ગયું કે એણે ચોરની પાછળ દોડી શર્ટના કોલરને પાછળથી પકડ્યો અને ધક્કો માર્યો. આવો કોઈ પ્રતિકાર થશે એવી ધારણા નહોતી રાખી એ તફડંચીકારે. એ ઉઠીને નાસવાનો પ્રયત્ન કરવાની ફિરાકમાં હતો પણ માધવી એને બક્ષવાના મૂડમાં નહોતી, આ પરબીડિયું જ તો લાઈફલાઈન હતું. માધવી પરબીડિયું ખેંચી લઇ પોતાના પેટ પાસે હાથ રાખી બેવડ વળી ગઈ. હવે પેલા ચોરની પક્કડમાંથી બચી ગયેલું પરબીડિયું તો સલામત હતું. ખેલ તો માત્ર થોડી સેકંડનો હતો પણ એટલીવારમાં તો કુસુમ ને ગૌરીના દેકારાએ લોક ભેગું કરી દીધું અને લોકોએ ચોરને ઝબ્બે કરી મારવા લીધો.